Република Србија Republica Serbia Szerb Köztársaság Аутономна Покрајина Војводина Provincia Autonomă Voivodina Vajdaság Autonóm Tartomány Општина Житиште Comuna Žitište Begaszentgyörgy község Локални Омбудсман Ombudsmanul Local HeIуi Polgári Jogvédő

**ИЗВЕШТАЈ О РАДУ**

**ЛОКАЛНОГ ОМБУДСМАНА ОПШТИНЕ ЖИТИШТЕ**

**ЗА 2023. ГОДИНУ**

адреса: Житиште(23210), улица Ђуре Јакшића бр.2,

Телефон: 023/821-050 локал 223,

е-mail: ombudsman@zitiste.rs

САДРЖАЈ ИЗВЕШТАЈА О РАДУ

ЛОКАЛНОГ ОМБУДСМАНА ОПШТИНЕ ЖИТИШТЕ

ЗА 2023. ГОДИНУ

[1 УВОД 3](file:///C:\Users\PC\Downloads\Извештај%20Локалног%20омбудсмана%20за%202020%20годину%20(1).docx#_Toc122775)

31.1 НАДЛЕЖНОСТ 4

[1.3 СТРУЧНО ОСПОСОБЉАВАЊЕ И САРАДЊА СА ДРУГИМ ОРГАНИМА 5](file:///C:\Users\PC\Downloads\Извештај%20Локалног%20омбудсмана%20за%202020%20годину%20(1).docx#_Toc122778)

[2 АКТИВНОСТИ У РАДУ 6](file:///C:\Users\PC\Downloads\Извештај%20Локалног%20омбудсмана%20за%202020%20годину%20(1).docx#_Toc122779)

[3 СТАЊЕ ЉУДСКИХ ПРАВА И ПРАВНА СИГУРНОСТ 12](file:///C:\Users\PC\Downloads\Извештај%20Локалног%20омбудсмана%20за%202020%20годину%20(1).docx#_Toc122780)

[4 ЗАКЉУЧНА РАЗМАТРАЊА 12-15](file:///C:\Users\PC\Downloads\Извештај%20Локалног%20омбудсмана%20за%202020%20годину%20(1).docx#_Toc122781)

**ИЗВЕШТАЈ О РАДУ ЛОКАЛНОГ ОМБУДСМАНА**

**ОПШТИНЕ ЖИТИШТЕ ЗА 2023. ГОДИНУ**

**УВОД**

Омбудсман је институција коју је у правни систем једне земље прво увео парламент у Шведској 1809. године са задатком да контролише и надгледа како се извршавају и спроводе закони у циљу поштовања права грађана. Реч „омбудсман“ у шведском језику представља „особу која има слуха за народ“, у преводу са шведског реч „омбудсман“ значи повереник или пуномоћник, док према функцији коју обављав реч „омбудсман“ значи заштитник права грађана или грађански правобранилац. Данас је Омбудсман инокосни државни орган који се стара о заштити и унапређењу људских слобода и права. Ова институција присутна је у скоро свим земљама света, у Републици Србији је уставна категорија, а од 2005. године уведена је у правни систем земље на различитим нивоима (република, покрајина, локална самоуправа).

Општина Житиште установила је 2015. године институцију Заштитника грађана(садашњег Локалног омбудсмана) на основу Одлуке о Заштитнику грађана (,,Сл. Лист општине Житиште“ бр.16/2015) која је донета од стране Скупштине општине Житиште, а на основу овлашћења из Закона о локалној самоуправи (,,Сл. Гласник Р.С“ бр.129/07, 83/14), као и Статута општине Житиште („Сл. Лист општине Житиште“ бр. 16/2008 и 20/2013). Оснивањем Заштитника грађана - Локалног Омбудсмана општина Житиште се сврстала у круг градова (Београд, Нови Сад,Ниш,Зрењанин, Суботица, Кикинда, Панчево, Сомбор, Крагујевац, Краљево, Лесковац, Шабац и др.) и општина (Бечеј, Мали Иђош, Бачка Топола, Тутин, Смедеревска Паланка, Прибој, Вождовац, Врачар, Стари град, Савски венац, Ковачица и др.) који дужи низ година институционално дају правну подршку грађанима, доприносе правној сигурности и унапређењу људских права. Обзиром да је Закон о локалној самоуправи („Сл.гласник РС“, бр.129/2007, 83/2014-др.закон, 101/2016-др.закон, 47/2018) предвидео да се промени назив институције из Заштитник грађана у Локални омбудсман, Скупштина општине Житиште донела je нову Одлуку о Локалном омбудсману општине Житиште (,,Сл. Лист општине Житиште“ бр.35/2019) и назив институције ускладила са свим законским изменама и Статутом општине.

У вези са редовним годишњим Извештајем о раду, а сходно члану 30. Одлуке о Локалном омбудсману који каже: „Локални омбудсман једном годишње, најкасније до 31. јануара наредне године, подноси Скупштини општине Житиште Извештај о својим активностима, стању људских права и о правној сигурности у општини за претходну годину“, Локални омбудсман подноси редован годишњи Извештај о раду за 2023. годину.

**НАДЛЕЖНОСТ**

У погледу надлежности Локалног омбудсмана чињеница је да у Републици Србији не постоји посебан закон који на јединствен начин уређује питање рада и деловања Локалног омбудсмана, већ за сваки ниво власти постоје посебни прописи који уређују питања од значаја за институцију. На нивоу Републике Србије то је посебан Закон о Заштитнику грађана који се односи на институцију Заштитника грађана Републике Србије, на нивоу АП Војводине постоји Покрајинска скупштинска одлука о Покрајинском заштитнику грађана – Омбудсману, а што се локалних омбудсмана тиче у Закону о локалној самоуправи постоји правни основ за установљење ове институције док се иста уређује одлукама скупштина општина. Одредбама Одлуке о локалном омбудсману коју је донела Скупштина општине Житиште предвиђено је у члану 1. став 1. ,,установљава се Локални омбудсман за територију општине Житиште, као независтан и самосталан орган, који поступа и делује у оквиру Устава, Закона и потврђеним и објављеним међународним уговорима о људским правима, општеприхваћеним правилима међународног права, као и Статутом Општине Житиште. У члану 1. став 2. исте одлуке предвиђено је „Локални омбудсман је овлашћен да штити људска права и слободе од повреда учињених од стране општинске управе, установа, организација, јавних служби и јавних предузећа које врше управна и јавна овлашћења, а чији је оснивач општина, конторлише рад органа управе и штити право грађана на локалну самоуправу , ако је реч о повреди прописа и општих аката Општине Житиште.

На основу свега наведеног, надлежност Локалног омбудсмана усмерена je на три најзначајнија сегмента; заштиту људских права и слобода, заштиту права грађана пред органима општинске управе и јавних служби општине Житиште, као и контролу законитости, целисходности и ефикасности поступања органа управе и јавних служби којe врше јавна овлашћења. Tреба напоменути да су уређени и међусобни односи заштитника грађана-омбудсмана на појединим нивоима (републички –покрајиски - локални) и то тако да се ови односи заснивају на принципима подељене надлежности. Заштитници грађана-омбудсмани на појединим нивоима власти (републички, покрајински, локални) имају надлежност према органима управе, организацијама и заједницама чији је оснивач тај ниво власти. У пракси то значи да ако се притужба поднесе Локалном омбудсману а односи се на рад републичких институција (нпр. министрства, јавних предузећа), Локални омбудсман ће проследити притужбу Заштитнику грађана Републике Србије на даљу надлежност и поступање, и обрнуто, у случају када се притужба односи на рад органа Општинске управе Житиште. Исти је принцип и на другим нивоима (покрајински – локални ниво), а потписан је и посебан Протокол о сарадњи између Покрајинског омбудсмана и Локалних омбудсмана на територији АП Војводине.

**ОПРЕМЉЕНОСТ ЗА РАД КАНЦЕЛАРИЈЕ**

Поводом опремљености потребно је навести да су Локалном омбудсману обезбеђени неопходни предуслови за рад који се огледају у обезбеђењу адекватне просторије и опреме за рад. Постоје предуслови за реализацију задатака који су зацртани а који се односе на техничке услове, обезбеђење базе података односно њеног коришћења, електронско вођење евиденција и комуникација. Обезбеђено је коришћење базе података правних прописа (Параграф лекс) и судске праксе што значајно унапређује рад овог органа обзиром на веома широк круг правних области у вези којих се грађани обраћају. Такође, од значаја је и набавка стручне литературе за конкретне правне области и зборника нових прописа како би се испратиле сталне промене, измене и допуне прописа. У случају потребе обављања службених послова ван седишта канцеларије (изласка на терен), редован обилазак месних заједница и разговора са грађанима, одласка на стручне састанке и конференције, Скупштина општине Житиште и Општинска управа Житиште имали су разумевања у погледу обезбеђивања превоза.Укупно стање по питању опремљености може се прихватити као задовољавајуће.

**СТРУЧНО ОСПОСОБЉАВАЊЕ И САРАДЊА СА ДРУГИМ ОРГАНИМА**

Сваке године Локални омбудсман присуствује активностима које се односе на стручно усавршавање јер је то неопходни предуслов за успешан рад. Посебно је то значајно када се разматрају питања која се односе на заштиту лица из круга осетљивих категорија (особа са инвалидитетом, жртве насиља у породици, права детета, права социјално угрожених лица , права потрошача, права пацијената и др.). Права ових категорија грађана су предмет сталног унапређења и честе су законске промене на националном нивоу, те је потребно пратити законску регулативу и праксу приликом остваривања права ових категорија грађана. Могућности за стручним усавршавањем и размену искустава у раду највише се оставрује на скуповима које редовно организује Мисија - ОЕБС у Србији, Покрајински омбудсман и УОС- Удружење омбудсмана Србије. Осим тога, било је неколико интернет „онлине обука“ и вебинара, као и једна обука за оснаживање институција која се баве заштитом права грађана организоване од стране Комитета за људска прав у Београду и других организација.

У погледу сарадње са другим органима и организацијама, треба споменути да се сарадња односила на органе Скупштине општине Житиште, односно органе Општинске управе и то кроз редовне и непосредне контакте по појединим питањима. Сарадња је остварена и са органима који су непосредно надлежни по појединим питањима остваривања права грађана, а поготово ако се ради о угроженим и посебно осетљивим категоријама грађана. Ту се у првом реду мисли на, ПС Житиште, Суд (Основни суд Зрењанин), Дом здравља , Основне школе у општини Житиште, Центар за социјални рад, Црвени крст, Предшколску установу, Канцеларију за смањење сиромаштва , Месне заједнице у општини Житиште.

Сарадња са цивилним организацијама огледа се у традиционално доброј сарадњи са Мисијом ОЕБС-а у Србији. Та сарадња се одвија кроз организацију конференција, стручних састанака и обука на којим редовно учествују локални омбудсмани. Прошле години организована је конференција у Шапцу , док су у пројекту побољшања рада „Савета за међунационалне односе“ представници Мисије ОЕБС-а организовали скупове у Житишту, Суботици и Темерину. Посебно навидом добру сарадњу са канцеларијама Локалних омбудсмана града Крагијевца, Кикинде, Крушевца , Врања и општинама Ковачица и Бачка Топола са којима су размењивана стручна мишљења, правни ставови и реализоване стручне активности на пољу унапређења права грађана. Такође, и протекле године сарадња је остварена са кровним организацијом - Удружењем потрошача АП Војводине.

**АКТИВНОСТИ У РАДУ**

У извештајном периоду грађани су се обраћали Локалном Омбудсману у вези са заштитом права, односно поводом остваривања својих људских, грађанских и мањинских права. У односу на претходне године када због епидемије један број планираних активности није могао да се реализује, у претходној години све планиране активности су и реализоване, док је обилазак месних заједница и разговор са грађанима на терену био редован.

Што се тиче укупног обраћања детаљан приказ дат је кроз табеларни део овог извештаја из кога се могу сагледати поједини аспекти рада Локалног омбудсмана. Поред наведеног треба истаћи и чињеницу да су сва обраћања грађана заснована на поверењу и да нису јавна.

|  |  |  |  |  |
| --- | --- | --- | --- | --- |
| Број обраћања | Појединачно | Групе грађанa | Правна лица | укупно |
| 2023.година | 162 | 1 | 5 | 168 |

Када говоримо о броју обраћања грађана и правних лица треба рећи да је један број грађана упућен служби правне помоћи у нашој општини и они нису евидентирани, као и да је један број поступaка покренут по службеној дужности. У приказу укупног броја обраћања нису евидентирани грађани суседних општина који су се и претходне године обраћали канцеларији Локалном омбудсмана у Житишту.

По питању садржаја захтева грађана који су се обраћали, може се констатовати да су се обраћања грађана односила на различите правне област и сфере људских права. Табеларни приказ области обрађања исказан је у следећој табели;

|  |  |
| --- | --- |
| Социјална заштита општег карактера | 22 |
| Имовинско - правни односи | 9 |
| Радни односи | 15 |
| Насиље у породици, мобинг,вршњачко насиље | 6 |
| Угрожавање сигурности и безбедности  грађана, ремећење јавног реда и мира | 3 |
| Консултације, помоћ | 29 |
| Поступање надлежног органа - ћутање администрације | 19 |
| Достава информација од  јавног значаја | 3 |
| Узурпација имовине и поступак исељена | 1 |
| Доприноси за социјално осигурање | 6 |
| Комунална питања | 16 |
| Развод брака, издржавање, заштита права детета | 3 |
| Порези, накнаде за одводњавање | 15 |
| Поступак враћања оружја | 3 |
| Пензије | 4 |
| Запошљавање | 4 |
| Заштита права потрошача, пацијената | 5 |
| Реституција,комасација | 5 |
| УКУПНО | 168 |

Треба навести да су се грађани најчешће усмено обраћали , односно непосредно а да је број писмених обраћања (путем поште) и електронским путем занемарљив. Један део обраћања грађана био је и телефонским путем. Грађани су се најчешће обраћали непосредно у канцеларији, ул. Ђуре Јакшића бр.2, на првом спрату и приликом обиласка месних заједница у просторијама истих.

Ако се сагледају укупна обраћања грађана, може се контатовати да се највећи део обраћања и прошле године односио на консулатције како и на који начин да се реше различити правни проблеми, на притужбе које се односе на поступање односно непоступање надлежног органа - ћутање администрације, на притужбе у вези права из домена социјалне заштите, комуналних делатности и права по основу рада.

Као и претходних година један део обраћања грађана био је у вези са „консултацијама“ о томе како и на који начин, односно пред којим органом и институцијом грађани могу да остваре своја права, каква је и која је процедура остваривања неког права. У таквим ситуацијама грађанима је пружена „правна подршка“ у складу са Законом о бесплатној правној помоћи. Увек је добро да се грађани на време и благовремено обрате у почетној фази проблема, односно у фази када постоји огромна вероватноћа да грађанин неће изгубити неко право и да неће бити у ситуацији да због својих пропуста (неинформисаности, протока рока, усменог обећања које је добио, несигурноси у погледу обраћања надлежном органу за поступање, погрешног информисања и др.) изгубе права која им припадају. Чињеница је да грађани пре упуштања у озбиљније правне послове треба да се консултују и информишу о својим правима и обавезама. Консултације у погледу поступка извршења који воде приватни извршитељи, разних услуга које нуде банке и осигуравајуће куће, опомена које грађани добијају а које треба да плате због дуговања, измирење дуга од стране другог лица жиранта, услуге мобилних, интернет и кабловских оператера, пружање услуга на терену од стане сумњивих агенција и лица, имовинско - правна питања, промена и одјава пребивалишта неког лица, представљају само неке области на које су се грађани позивали и где су након „консултација“ кроз правну подршку били упућени на који начин да осигурају и заштите своја права.

Део обрћања грађана односио се на непоступање надлежног органа у пракси познато као ћутање администрације, где грађани и поред уредног писменог или усменог обрађања институцијама немају никакав одговор и информацију поводом захтева који су упутили. Дешава се да и по неколико месеци поступајући орган одлучује и да се не оглашава, а да је добијање основне информације поводом обраћања грађана(било писменог или усменог обавештења) немогуће због отежане могућности комуникације путем телефона (обично је поступајући орган недоступан), на меилове се ретко одговара и грађани немају никакву повратну инфпормацију када ће се решити предмет и када ће имати могућност да остваре или не остваре своја права поводом којих су се и обратили. У свим овим ситуацијама грађанима је пружена правна подршка и код институција локалног нивоа успостављен је контакт са надлежним органима и грађани су добили одговор или је по њиховом захтеву решено, док код институција републичког нивоа у већини ситуација грађани су добили одговор али је било и примера када је прошло и по неколико месеци да би се надлежни орган огласио и доставио одговор или тражену информацију. Мањи број ових обраћања односио се на локалне органе и најчешће су у питању инспекцијски органи, док се већина обраћања односила на републички ниво и надлежна Министраства, Републички фонд за пензијско и инвалидско осигурање, Фонд за здравствено осигурање , установе здравствене заштите, ЈВП „Воде Војводине“ и др. Примери из праксе у раду: Грађанин Н. Н се жалио притужбом да поводом своје пријаве није добио записник од инспекцијког органа који је вршио надзор и да нема повратне информације у вези пријављеног случаја. Након провере навода од стране Локалног омбудсмана и спроведене процедуре грађанин је добио одговор поводом свог захтева. Други пример, грађанин Н.Н обратио се писменим путем Фонду за здравствено осигурање и уредно тражио да му се реши правни проблем али надлежни орган не само да није у законском року решавао по захтеву грађана већ више месеци није давао никакве информације. Грађанин је најпре упућен републичком заштитнику грађана, а кроз правну подршку коју је добио – да се и сам писменим путем обрати надлежном органу и ургенцијом тражи своја права, ипак је после више месеци успео да добије позитиван одговор и оствари своја права. Ово су примери где су грађани успели да добију или реше своје правне проблеме који су настали због ћутања администрације, међутим у неким ситуацијама то није било могуће и поступци утврђивања и остваривања права трају предуго-Републички фонд за пензијско и инвалидско осигурање.

Део обраћања грађана односио се на остваривање права из домена социјалне заштите. Највећи проблеми граћанима везани су за социјална давања - социјалну помоћ и једнократне помоћи грађанима. Дугогодишњи корисници социјалне помоћи имали су притужбе на Центар за социјални рад Житиште због губитка права на новчану социјалну помоћ. Највећи разлог за ускраћивање ових права биле су законске измене у овој области и чињеница да корисници који имају децу немају права на социјалну заштиту јер су деца по закону дужна да се старају о њима, а за даље остваривања права потребно је да се обрате суду и туже децу. У овим ситуацијама грађани су упућени на правну помоћ у општини Житиште како би редовним - судским путем наставили поступак за остваривање својих права.

Поред наведеног, треба изнети и податке о субјектима на које се односе обраћања грађана. За сагледавање тих података приказујем следећу табелу:

|  |  |
| --- | --- |
| Субјекти на које се односе обраћања | Број обраћања |
| Послодавци, регистроване фирме | 18 |
| Пореска управа ( републичка, локална ) | 22 |
| Општинска управа | 18 |
| Општинске организације и установе | 5 |
| Јавно предузеће у општини | 15 |
| Министарства | 11 |
| Републички фондови, службе ,јавна предузећа | 33 |
| Судови | 6 |
| Инострани – међународни субјекти | 1 |
| Остали (приватно-правни односи грађана,приватни извршитељи, цивилни сектор и др.) | 39 |
| УКУПНО | 168 |

Ако сагледамо све притужбе грађана и погледамо статистику по основу родне структуре обраћања грађана, може се констатовати да се 89 лица мушког рода и 73 лица женског рода обратило канцеларији.

У погледу података које експлицитно наводим било би занимљиво изнети и тачан број грађана који су успели да заштите и реализују своја права. Овај податак се не може у потпуности утврди али се може приближно констатовати(на основу добијених повратних информација од грађана, као и личних сазнања) да је кроз директно обраћање институцијама или кроз упућивање грађана како и на који начин да заштите своја права(правна подршка), око 35% грађана од укупног броја обраћања у потпуности је успело да оствари и реализује своја права.

Уколико се повежу одређена питања кроз табеле које су издвојене из разлога да се стекне што јаснија слика о појединим областима која су предмет обраћања грађана, може се уочити да је највећи број обраћања везан за поступања надлежних органа и ћутања администрације, социјалне проблеме, на проблеме комуналне природе у општини Житиште.

У погледу проблема радно - правне природе, мањи део обраћања односио се на притужбе у погледу једностраног отказа уговора о раду од стране послодавца, а неколико притужби односило се на дуговања у виду зарада које послодавац није исплатио радницима након престанка радног односа и неисплаћени годишњи одмор. Део обраћања и током 2023. године био је од стране дела радника некадашње Компаније за производњу меса „Агрожив“ Житиште. Обраћање се односило на неисплаћене заостале зараде радника и чињеницу да потраживања која део бивших радника имају , а које је потврдио и Привредни суд у Зрењанину, не могу да се наплате од Компаније “Агрожив“ обзиром да је иста у стечају и нема средстава за исплату(нема стечајне масе). Стечајни поступак над наведеним субјектом траје више од седам година, а Република Србија преузела је акцијски капитал наведеног предузећа пре спровођења социјалног програм према радницима, те на тај начин дала правни основа да бивши запослени потраже наплату заосталих потраживања судским путем обраћањем и Уставном суду. По законској регулативи све док траје стечани поступак Уставни суд не може да рашава ову правну ствар. Због ове чињенице као и чињенице да је само један део радника добио из стечаје масе мањи део потаживања у току 2020 године, потребно је да се стечајни поступак напокон оконча и да се наплата заосталих потраживања покуша наплатити преко Уставног суда. Поред тога, неколико грађана обратило се са притужбом на рад ПИО фонда због кашњења са издавањем коначног Решења о утврђивању старосне пензије, због одуговлачења поступка и процедуре, због одбијања урачунавања додатне накнаде у сатаросну пензију, као и ћутање администрације у другостепеном поступку. Сви наведени проблеми који су грађанима спречавали мирно уживање старосне пензије у пуном обиму, решени су позивтивно у корист грађана.

Део обраћања грађана односио се на рад Општинске управе Житиште , и то највише због проблеме комуналне природе. И током 2023 године грађани су се обраћали са проблемима око зачепљене каналске мреже и задржавања воде, пријављивали су и испуштање отпадних фекалних - канализационих вода у канале, као и проблеме које праве пси луталице на улицама насељених места. У погледу наведеног неки од проблема били су решени (нпр. агажовањем зоо-хигијенске службе пси луталице који нису чиповани одведени су), извршен је инспекцијски надзор у погледу зачепљене каналске мреже, док се проблем испуштања фекалне канализације иако постоје индиције да се фекалије испуштају од стране појединих грађана тешко је обезбедити и доказе у погледу лица која то раде што у пракси представља велики проблем обзиром да се испуштање најчешће дешава у касним ноћним сатима. Завршетак пројекта и пуштање у рад канализационе мреже у насељеном месту Житиште решио би проблем на које грађани указују обзиром да је највише притужби по овом питању било од стране грађана у Житишту. Поводом неких питања очекује се и да надлежни орган управе реагује по службеној дужности ( уклањање разних материја са јавних површина) и ту је потребно обезбедити доследну примену Одлуке о општем уређењу насељених места и комуналном реду („Сл. Лист општине Житиште“ бр. 25/2015), а посебно члан 8. став 2, члан 11. став 1 и став 3., члан 12. наведене Одлуке).

У неколико ситуација грађани су се обраћали притужбама на комуналне услуге које врши јавно предузеће ЈКСП „Екос“ у општини Житиште, најчешће због неодношења комуналног отпада и недостатка информација када ће отпад бити однет као и када ће након нестанка у снабдевању водом доћи до поновног снабдевања. Такођем, грађани су у неколико ситуација тражили да им надлежно предузеће обезбеди канту за одлагање комуналног отпада што је током године и уређено, односно грађанима је омогућено да преузму канте. Посебан проблем комуналне природе представљају дивље депонија које се стварају на локалитетима са којих се уклоња комунални отпад неколико година у назад ( и то на истим местима). Овај проблем угрожава право на здраву животну средину свих грађана, али и финсијски оптерећује буџет општине Житиште обзиром да се сваке године плаћа санација депонија( и ове године је санирана депонија). Само чишћење депонија није трајно решење проблема уколико се оне понову стварају , зато велику улогу у решавању оваквог пробелма има утицај на свест грађана и ангажовање свих чинилаца у локалној самоуправи, нарочито предузећа надлежног за комуналне делатности, на плану сталне едукације и утицаја на свест грађана о потреби чувања животне средине, као и санирање терена депонија не само уклањањем отпада него и ревитализацијом кроз садњу адекватне вегетације и планским уређењем простора у циљу спречавања поновног урушавања еко система. Такође, обзиром да је делатност уређења и одржавања гробља поверена ЈКСП „Екос“ поред неколико притужби грађана у погледу гробног места и уређености , посебно треба издвојити притужбу грађанке Н.Н из Житишта која се обратила канцеларији Локалног омбудсмана јер јој није обезбеђено сахрањивање свог супруга из капеле на гробљу у Житишту због чињенице да њен покојни супруг није био верник - био је атеиста и свештенство није дозволило да се из просторије цркве обави чин сахрањивања. Након провере свих релевантних правних чињеница и информација утврђено је да се капела налази у јавној својини општине Житиште , а да је црква корисник наведене парцеле и објекта. Ова чињеница је одлучујућа у погледу дозволе и прераготива када је у питању одлучивање у погледу дозволе за коришћење објекта, односно власник објекта - општина Житиште и предузеће којем је поверена делатност уређења гробља(ЈКСП „Екос“) имају могућност да се питају да ли се објекат капеле може користити или не. Ово Мишљење Локалног омбудсмана, које je због хитности поступка дато усменим путем представницима општине Житиште и ЈКСП “Екос“није прихваћено и представља одступање од уобичане праксе у раду.

У току године jедна група грађана обратила се у погледу заштите одређених права, као и пет правних лица. Грађани из Бaнатског Карађорђева обратили су се и прошле године због проблема који су настали тако што је поступак комасације по њима давно завршен а у катастру непокретности се води и даље старо стање од пре комасације. То доводи до проблема да се правни промет (купопродаја земљишта, решења о наслеђивању, замена земљишта) одвија на основу старих катастарских бројева и старих парцела, а фактичко стање је сасвим другачије јер постоје нови катастраски бројеви и парцеле се у потпуности разликују од старих јер је дошло до укрупњавања земљишта у поступку комасације. Обзиром да већ више година овај проблем постоји надлежни РГЗ и служба катастра треба ажурније да реагује и реши проблем. Поред тога, неколико правних лица обратило се канцеларији Локалног омбудсмана, пре свега то су Основна школа „Милош Црњански“ Српски Итебеј и установе предшколског образовања којима су трећа лица тражила информације од јавног значаја. Тражене информације захтеване су од физичких лица, али након добијеног одговора, путем адвоката се улаже жалба и ове установе (као и сви други органи јавне власти који су дужни да дају информације од јавног значаја) долазе у положај да морају да плате озбиљан износ док се не реши поступак. Зато је битно да сви органи од којих се траже инфпрмације од јавног значаја дају што потпуније иформације јер се тиме обезбеђује најпре поштовање закона али и онемогућује даљи поступак који може имати финансијске последице по орган од којег се тражи информација.

Део обраћања односио се и на притужбе потрошача. Сваке године се један део грађана обрати због чињенице да су купили производ лошијег квалитета од очекиваног и да им није омогућена замена производа од стране продавца или враћен новац, те да имају проблема у реализацији својих потрошачких права. Осим чињенице да је увек грађанима пружена правна подршка како да сами изврше рекламацију и да се обрате тржишној инспекцији, ове године је био и један посебан случај који наводи све грађане на повећан степе опрезности. У питању је била куповина преко интернета и грађанка Н.Н се притужбом обратила канцеларији Локалног омбудсмана да не може да оствари поврат робе коју је купила. Након што је купила ципеле извршила је рекламацију и вратила ципеле које су два броја веће од нарученог.Рекламацију је извршила телефоном и позвала је фирму у Суботици која је обећала да ће послати нове ципеле(тачан број) за неколико дана. После месец дана , након више порука и апела које је грађанка упутила, није добила ни ципеле ни одговор. Када су све чињенице проверене од стране канцеларије Локалног омбудсмана, утврђено је да продавац-фирма из Суботице има само интернет страницу и телефон а да нема званичну адресу и да је немогуће преко тржишне инспекције помоћи грађанки у решавању проблема. Ипак, проблем грађанке је решен преко кровне организације за заштиту потрошача која је успела да неђе адресу уз помоћ органа унутрашњих послова и грађанки су враћене паре.

Локални омбудсман присуствовао је радним седницама Савета за међунационалне односе општине Житиште где је учествовао у дискусији када су разматрана питања од значаја за грађане, а заједно са представницима Мисије ОЕБС-а у Србији и стручним тимом из Удружења омбудсмана Србије организовао je обуку за чланове Савета за међунационалне односе у Житишту. Ова обука је од вишеструког значаја за чланове Савета и за сам рад овог тела због чињенице да је прошле године формиран нови Савет за мећунационалне односе и изабрани нови чланови који су кроз обуку упознати са законских овлашћењима и праксом у раду овог тела. Поред тога, током године реализоване су и едукативне активности на плану унапређења права. Прва активност је обележавање Међународног дана жена - 8.марта и била је усмерена на поштовање права жена , њихов бољи радни статус и положај. Даље, у основној школи „Ђорђе Кошбук“ у Торку обележен је Светски дан детета и деца узраста од првог до осмог разреда упозната су са својим правима и обавезама. Посебно је била интересантна презентација права детета од стране сваког разреда понаособ и поводом свега приређеног директорка и наставно особље које је учествовало у целом догађају заслужују признање и похвале. Обележен је и дан сеоских жена и заједно са Покрајинским заштитником грађана - омбудсманом организован је у просторијама Удружења грађана „Вредне руке“ Српски Итебеј едукативни програм у којем су учествовала три удружења жена ( Торак, Србски Итебеј и Међа). Поред чињенице да је сагледан укупан положај жена на селу и правни оквир у којем функционишу удружења жена на територији општине, Покрајински омбудсман информисан је о проблемима са којима се суочавају удружења жена (проблем просторија и опремљености простора, финансирања, техничких средстава, доступност пројектима и др.), и у оквиру својих могућности и надлежности понудио помоћ.

**ЉУДСКА ПРАВА И ПРАВНА СИГУРНОСТ**

Када се говори о стању људских права, треба нагласити позитивну тенденцију у нашој средини да све више институција делују у циљу заштите и унапређења људских права, а на основу све већег броја прописа који су у последње време донети у овој области. У том погледу битна је улога институције Локалног омбудсмана и правне помоћи у општини Житиште. Такође је од великог значаја да се ова институција, надлежни субјекти власти као и невладине организације ангажују на развоју свести код грађана о значају остваривања људских права. Осим тога, и поједина тела у општини Житиште као што је Комисија за родну равноправност кроз своју надлежност и активности директно доприносе поштовању људских права и родној равноправности на локалном нивоу.

Такође, обзиром да је општина Житиште мултинационална средина, стање људских права у погледу поштовања права националних мањина и мултинационалне коегзистенције међу народима може се оценити као веома добро. Може се констатовати да, као и претходних година, није дошло до ремећења добрих мултинационалних односа у нашој заједници. Када су у питању права националних мањина треба напоменути да је у општини Житиште формиран крајем 2016. године „Савет за међунационалне односе“ који је у склoпу својих надлежности додатно ради на поштовању и очувању вишенационалних вредности на територији општине. Локални омбудсман присуствовао је на свим седницама Савета за међунационалне односе где је учествовао у дискусији када се говорило о грађанским правима, а заједно са члановима Савета учествовао и на обукама и састанцима које је организовала Мисија ОЕБС-а у Србији. Резултати до којех се дошло након завршене обуке показали су да ово тело обавља своју надлежност и доприноси развоју интеркултуралних вредности у својој средини, да својим вишегодишњим радом и искуством у раду представља позитиван пример праксе за друге општине, па чак и градове на нивоу целе државе.

У погледу поштовања службене употребе језика националних мањина на територији општине Житиште и члана 5. Статута општине Житиште који материјално-правно предвиђа да сваки грађанин општине Житиште без обзира на националну припадност, вероисповест, пол, политичко опредељење, грађански статус и положај са којег се обраћа има могућност да користи свој матерњи језик уколико се он налази у службеној употреби, може се закључити да је Општинска упрва Житиште поштовала члан 5. Статута општине Житиште, као и да сви органи општине имају дужност и обавезу да поштују наведени члан.

Када се говори о стању људских права треба споменути улогу медија и јавних гласила који доприносе информисању грађана у општини Житиште. У том смислу, од штампаних медија треба споменути „Торђанске новине“ као локално гласило у насељеном месту Торда које пружа сервисне и опште информације од значaја за потребе локалног становништва. Поред тога, грађани румунске националности информишу се путем новина „Либертатеа“, док за поједине категорије постоје посебно предвиђене новине - за омладину часопис „Тинеретеа“, за децу „Дечија радост“, а постоји и локални лист „Лумина Тореасана“ који ради као портал. Свим грађанима у општини Житиште доступни су јавно гласило и интернет портали на друшвеним мрежама, и то „Инфо-центар Житиште“ и „Житиште онлине“, који свакодневно информишу грађане о актуелностима и дешавањима у општини Житиште. Са свим наведеним медијима, укључујући регионални Лист Зрењенин и РТВ Сантос, Локални омбудсман имао је коректну сарању.

Када се годори о стању људских права у општини Житиште као позитиван пример треба навести чињеницу да је вишегодишњи проблем са превозом грађана из појединих насељених места у општини Житиште решен и да је уведена редовна аутобуска линија за Житиште и Зрењанин.

У погледу правне сигурности, многи прописи се по убрзаној процедури доносе а институције нису у довољној мери реформисане, те грађани не уживају одговарајућу правну заштиту. То се огледа у ситуацији када имамо неефикасне поступке и процедуре у извршном поступку, остваривању заштите по питању разних облика насиља(посебно вршњачког), потрошачким споровима, остваривању заштите власничких права (наплата потраживања, узурпација), заштите права пацијената, заштита права радника, корисника услуга, заштите животне средине и др. У пракси се правна сигурност посебно рефлектује кроз транспарентност и доступност надлежних органа, а дешава се да грађани приликом обраћања Локалном омбудсману траже да успоставе обичан контакт са надлежним субјектом јер им се нико данима не јавља на телефон (поједина јавна предузећа нпр.„ЕПС“, „Воде Војводине“, „Србијагас“..).Правна сигурност оличава се у брзим и ефикасним процедурама и поступцима поступајућих органа. У том смислу посупак комасације у Банатском Карађорђеву треба спроводити и завршити до краја.

Када се ради o одређеним правним пословима које закључују грађани увек је пожељно да се добро распитају и консултују о обиму својих права и обавеза, како би се спречила свака евентуална злоупотреба. Поред тога, у случајевима када су се грађани обраћали због конфликтних ситуација и поремећених комшијских односа (проблеми око међе, улазак у туђу парцелу, имовинско правни проблеми и др.) грађани су упућени како да заштите своје право, а од маја месеца 2016. године грађани имају могућност да и путем медијације (посредовања) пред Локалним омбудсманом решавају спорне ситуације. Поступак медијације је бесплатан и странкама даје више могућности за договор од судког поступка, али у праксе се ретко дешава да супроставене стране хоће да реше несугласице на овај начин.

По одређеним питањима и надлежни органи Општинске управе треба да обезбеде ефикасније процедуре за оставривање права (ефикаснији инспекцијски надзор), и доследну примену појединих прописа - Одлуке о општем уређењу насељених места и комуналном реду, Одлуке о јавним паркиралиштима.

**ЗАКЉУЧНА РАЗМАТРАЊА**

Када се сагледа извештајни период може се закључити да су предвиђене активности реализоване и да се канцеларије Локалног омбудсамна стриктно држала својих надлежности утврђених Одлуком о Локалном омбудсману и Статутом општине Житиште, те да је заштита људских права грађана остварена у сваком појединачном случају када је постојао правни основ. Институција Локалног омбудсмана у нашој општини помогла је грађанима да своја права остваре, давала грађанима у складу са законом „правну подршку“ и учинила све да остваривање њихових права буде брже и ефикасније. Посебно истичем да се канцеларија трудила да сваком грађанину помогне пружајући некад не само правну већ и психолошку подршку. Део грађана који се обратио није био у могућности да оствари своја права јер је иста претходно изгубио услед протока времана и сопствене неопрезности, али и због чињенице да грађани сматрају да имају одређена права и да су у праву а да се кроз поступак утврди да то није случај. До овога долази углавном због неинформисаности грађана али и због нетранспарентности институција које грађанима треба да дају благовремене информације и обавештења. За део грађана који нису могли да заштите своја права велика сатисфакција је била чињеница да их је неко саслушао, да су проблеме које имају могли слободно да искажу, те да су добили истините, прецизне и детаљне информације о својим правима.

У вези са активностима и стањем које је анализирано све институције које функционишу у нашој локалној самоуправи треба да спроводе активности у циљу сталног побољшањa стања по питању прописа које доносе и да воде рачуна да се прописи доследно спроводе у пракси. Посебну пажњу треба да усмере на благовремено и ефикасно поступање по захтевима грађана, на поштовање принципа „добре управе“ (љубазност службеника приликом обраћања грађана), на пружање помоћ у састављању поднеска неуким грађанима, као и на покретање поступака по службеној дужности (не само по појединачном обраћању грађана) када су општи интереси грађана и заједнице у питању. Посебна обевеза свих је спровођење активности усмерених ка побољшању положаја појединих категорија грађана (старија лица, особа са инвалидитетом, социјално угрожених лица, деце).

Предлози и Мишљења Локалног омбудсмана упућени локалним институцијама, али и институцијама које имају надлежност у погледу заштите људских права свих грађана општине Житиште до сада су били углавном прихваћени. Као што се може приметити поједини предлози су и кроз овај „Извештај о раду“ презентовани и представљају смерницу чији је једини циљ већа правна сигурност, поштовање законитости и остваривање грађанских права.

Извештај о раду Локалног омбудсмана општине Житиште за 2023. годину сачињен је у складу са Одлуком о Локалном омбудсману, на основу реалне слике обраћања грађана и предузетих активности.

Према наведеном предлажем да Скупштина општине Житиште Извештај о раду размотри, а сходно ставовима који су заузети везано за Извештај Локалног омбудсмана изражавам спремност да сва мишљења, сугестије и предлоге саслушам и уколико буде основа реализујем у наредном периоду.

У Житишту,

Дана : 31.01.2024. године

Број: ЛООЖ I - 02/2024

Локални омбудсман општине Житиште

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

дипл. правник Кузман Алекса